Der er lagt op til kæmpe ishockeyfest de næste par dage i Gigantium i Aalborg, når Aalborg Pirates og Dansk Metal arrangerer Metal Final Four.

Op mod 10.000 ishockeyfans forventes at fylde rækkerne i Gigantium de næste par dage, mens banerne vil blive fyldt af nogle af landets bedste ishockeyspillere, når Metal Final Four skal spilles. Fredag spilles de to semifinaler, og lørdag aften klokken 20 er det finaletid. Aalborg Pirates er klar til at forsvare titlen fra sidste år, hvor Piraterne slog Herning i finalen. I år skal Aalborg Pirates fredag aften møde Sønderjyske i den ene semifinale, mens Herning og Odense mødes i den anden. - Vi satser alt. Det er et specielt format, der er én kamp - knald eller fald - og de kampe her har deres eget liv, så vi giver den fuld gas, siger kaptajnen hos Piraterne, Julian Jakobsen, på dagens velbesøgte pressemøde, hvor direktører, trænere og anførere fra de fire finalehold var mødt op. Piraterne er favoritter Og det er ikke kun på isen, der sker noget. Udenfor kommer det til at boble af fest med fanzone og koncerter, så det bliver uden tvivl Danmarks største ishockeyevent. Der spilles også Metal-finale for kvinder, dog uden Nordjysk deltagelse. Derudover er der DM for soldater-veteranhold og også finale i den såkaldte Conference Challenge Cup for førstedivisionshold. Når det hele slutter i Sparekassen Danmark Isarena, så er der afterparty i Jomfru Ane Gade både fredag og lørdag. Aalborg Pirates har fordel af hjemmebane, og med sidste års titel må de regnes som storfavoritter til at gå i finalen. Til det siger kaptajn-Jakobsen: - Det ved jeg ikke, om vi er. Jeg vil da hellere spille her end andre steder, så det er da en fordel i vante omgivelser.